Stórhættulegur forsætisráðherra | Kvennablaðið
Allsbera keisarastjórnin afhjúpuð
Skrípaleikurinn í kringum skimanir á landamærum Íslands verður sífellt skrýtnari og umræðan enn skringilegri. Um margra mánuða skeið hefur ríkisstjórn Íslands reitt sig á greiðasemi og fjárútlát erlends stórfyrirtækis til að tryggja lýðheilbrigði án þess að hafa um verklagið nokkurn samning.
Um margra mánuða skeið hefur forstjóri þess fyrirtækis hamrað á því að ríkið verði að geta séð um þetta sjálft, en sjálfsagt sé þar sem þekking er innan fyrirtækisins, að aðstoða ríkið við að verða sjálfbjarga þegar kemur að almannavörnum.
Þessar margtuggðu ábendingar forstjórans hafa stjórnvöld hunsað og haldið áfram að reiða sig á að forstjórinn, Kári Stefánsson, ekki bara haldi í hendina á þeim, heldur samþykki gegn betri vitund misviturlegar ákvarðanir fólks í ríkisstjórn sem er fyrirmunað að axla ábyrgð í heilbrigðismálum.
Ég minni á að þetta er sama fólkið og ætlar að reyna að tryggja opnun geðdeilda í sumar? Hvað næst? Ríkisstjórn íslands biður hjartveika að veikjast ekki fyrr en í haust sökum lokana eða þræða sig bara heima fyrir? Sama ríkisstjórn sem ætlar að tryggja sálfræðiþjónustu sem fjármálaráðherra sér enga leið enn færa til að ríkið greiði fyrir. Sama ríkisstjórn og getur ekki með neinu móti samið við framlínustarfsfólk á sjúkrastofnunum, í lögreglunni eða í umönnunarstörfum. Ég þarf ekkert að halda áfram, fyrirsagnir blaðanna og áköll framantalinna eru ljóslifandi fyrir hugsskotssjónum okkar allra.
Kári gaf ríkisstjórninni fimm daga til að bregðast við en þessir fimm dagar eru vísast bara leið til afhjúpunar. Kári hefur nær lagi gefið ríkisstjórninni nærri fimm mánuði til að axla þá ábyrgð sem ríkisstjórninni ber að gera. Kára Stefánssyni eða ÍE ber ekkki skylda til gera nokkurn skapaðan hlut.
Kórónuveirufaraldurinn byrjaði að breiðast út um heiminn seint á síðasta ári. Ríkisstjórnin hefur því haft marga mánuði til að bregðast við og ef sú stjórn hefði í raun haft einhverja getu til að tryggja almannahag þá hefði sama ríkisstjórn umsvifalaust sett á stofn sérstakt apparat, tryggt sér starfsfólk og tæki til að geta með sanni tryggt þá almannahagsmuni sem undir eru og verið ríkisstjórn fólksins í landinu.
En þetta er ekki ríkisstjórn fólksins í landinu.
Kári Stefánsson hefur með eftirminnilegum hætti afhjúpað allsberu keisarastjórnina sem er ekki bara frek, siðlaus, óábyrg og tilætlunarsöm heldur augljóslega getu-og ráðalaus og að auki með hugann við annað.
Um geðslag Kára Stefánssonar þarf ekki að fjölyrða því það skiptir bara engu andskotans máli hvernig hann er innréttaður. Það er algjört aukaatriði hér. Hann er ekki þjóðkjörinn einstaklingur. Það er hinsvegar Katrín Jakobsdóttir sem bregst nú sem endranær og sýnir svart á hvítu að hún veldur enganveginn hlutverki sínu og er beinlínis, með tilætlunarsemi, og yfirlæti, stórhættulegur forsætisráðherra.